ระเบียบกระทรวงสาธารณสุข ว่าด้วยบุคคลซึ่งปฏิบัติงานในสถานพยาบาล ตามกฎหมาย ว่าด้วยสถานพยาบาลกระทำการประกอบโรคศิลปะในความควบคุมของผู้ประกอบโรคศิลปะ พ.ศ. 2545
ระเบียบกระทรวงสาธารณสุข
ว่าด้วยบุคคลซึ่งปฏิบัติงานในสถานพยาบาล
ตามกฎหมาย
ว่าด้วยสถานพยาบาลกระทำการประกอบโรคศิลปะในความควบคุม
ของผู้ประกอบโรคศิลปะ
พ.ศ. ๒๕๔๕
 

อาศัยอำนาจตามมาตรา ๗ มาตรา ๑๓ (๒) และมาตรา ๓๐ (๖)
แห่งพระราชบัญญัติการประกอบโรคศิลปะ พ.ศ. ๒๕๔๒ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๓๖ มาตรา ๓๙ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทยบัญญัติให้กระทำได้
โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงสาธารณสุขโดยคำแนะนำของคณะกรรมการการประกอบโรคศิลปะออกระเบียบไว้
ดังนี้

ข้อ ๑
ระเบียบนี้เรียกว่า ระเบียบกระทรวงสาธารณะสุข
ว่าด้วยบุคคลซึ่งปฏิบัติงานในสถานพยาบาล
ตามกฎหมายว่าด้วยสถานพยาบาลกระทำการประกอบโรคศิลปะในความควบคุมของผู้ประกอบโรคศิลปะ
พ.ศ. ๒๕๔๕

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ในระเบียบนี้
ผู้ประกอบโรคศิลปะ หมายความว่า
ผู้ประกอบโรคศิลปะสาขาการแพทย์แผนไทยหรือสาขาการแพทย์แผนไทยประยุกต์
ควบคุม หมายความว่า การดูแลหรือกำกับดูแล

ข้อ ๔ บุคคลที่จะมอบหมายให้ทำการประกอบโรคศิลปะได้ต้องเป็นบุคคลที่ระเบียบนี้กำหนด

ข้อ ๕
บุคคลซึ่งได้รับมอบหมาย จะทำการประกอบโรคศิลปะได้เฉพาะ
๕.๑ ตามที่กำหนดในระเบียบนี้
๕.๒
เป็นการปฏิบัติงานในสถานพยาบาลตามหน้าที่ที่ผู้ดำเนินการสถานพยาบาลมอบหมาย
๕.๓ ต้องอยู่ในความควบคุมของผู้ประกอบโรคศิลปะ

ข้อ ๖
ให้บุคคลซึ่งผ่านการอบรมตามหลักสูตรการแพทย์แผนไทยของกระทรวงสาธารณสุขหรือที่ได้รับการรับรองจากคณะกรรมการวิชาชีพสาขาการแพทย์แผนไทยหรือคณะกรรมการวิชาชีพสาขาการแพทย์แผนไทยประยุกต์แล้ว
ให้ทำการประกอบโรคศิลปะด้วยศาสตร์การแพทย์แผนไทยได้ ดังต่อไปนี้
๖.๑
ให้การรักษาพยาบาลเบื้องต้นโดยการใช้ยาสมุนไพรในบัญชียาหลักแห่งชาติ
ยาแผนโบราณในบัญชียาสามัญประจำบ้านและยาสมุนไพรที่ใช้ในงานสาธารณสุขมูลฐาน
๖.๒ ให้บริการนวด อบ ประคบ
และให้คำแนะนำเรื่องกายบริหารแบบไทยฤๅษีดัดตนและสมาธิบำบัด บรรเทา ส่งเสริม
และฟื้นฟูร่างกายและจิตใจในโรคและอาการ ดังนี้
๖.๒.๑ ปวดศีรษะจากความเครียด ปวดเมื่อยทั่วไป ปวดคอ ปวดหลัง
ปวดไหล่ ปวดข้อ ปวดเอว ที่ไม่มีผลจากโครงสร้างกระดูกแตกหรือเคลื่อนที่อย่างร้ายแรง
แต่เป็นการเจ็บปวดอันเนื่องมาจากกล้ามเนื้อ เส้นเอ็นเกร็ง เมื่อยล้า ฟกช้ำ
๖.๒.๒
นวดเพื่อฟื้นฟูสุขภาพร่างกายผู้ป่วยอัมพฤกษ์ อัมพาต หรือพิการต่าง ๆ และผู้สูงอายุ

ข้อ ๗
ในกรณีที่มีปัญหาตามระเบียบนี้ให้ปลัดกระทรวงสาธารณสุขเป็นผู้วินิจฉัยชี้ขาด

ข้อ ๘
ให้ปลัดกระทรวงสาธารณสุขเป็นผู้รักษาการตามระเบียบนี้


ประกาศ ณ วันที่ ๘ เมษายน พ.ศ. ๒๕๔๕
สุดารัตน์
เกยุราพันธุ์
รัฐมนตรีว่าการกระทรวงสาธารณสุข







สุกัญญา/จัดทำ
๒๖ กุมภาพันธ์ ๒๕๕๒

ก้องเกียรติ/จัดทำ
๒๗ กุมภาพันธ์
๒๕๕๒

โชติกานต์/ปรับปรุง
๑๔ พฤศจิกายน
๒๕๕๙

[๑]
ราชกิจจานุเบกษา เล่ม ๑๑๙/ตอนที่ ๔๓ ง/หน้า ๓๙/๒๘ พฤษภาคม
๒๕๔๕